Mandela-stigting: ‘Zuma moet gaan’Njabulo Ndebele, voorsitter van die Nelson Mandela-stigting. Foto: http://www.njabulondebele.co.za Die Nelson Mandela-stigting het sy stem by talle ander organisasies en politieke partye gevoeg deur ŉ oproep te doen dat pres. Jacob Zuma moet bedank. Njabulo Ndebele, die stigting se voorsitter, het gesê die manifestasie van misdaad, korrupsie, armoede en werkloosheid in die land is die gevolg van die Zuma-regering se mislukkings op verskeie vlakke. “Dit is geen wonder hierdie onuithoudbare situasie het daartoe gelei dat talle mense oor die land heen ŉ beroep op die president gedoen het om te bedank nie,” het Ndebele gesê. “Ons moedig Zuma aan om na die stemme van die mense te luister. Sou hy dit doen, sal dit die tweede keer wees wat hy doen wat die mense versoek. Die eerste keer was toe hy homself aan die stryd teen apartheid bewillig het.” Ndebele het gesê indien Zuma enigsins ŉ “goeie gewete” het, sal hy bly waar hy is nadat hy bedank het en nie uit die land vlug nie. “As die president van die republiek ŉ demokraat is, sal hy na Suid-Afrikaners luister en volgens hul wense optree.” Die Nelson Mandela-stigting het ook gesê hy ondersteun ŉ kommissie van ondersoek na bewerings van staatskaping deur die omstrede Gupta-familie. Ndebele het gesê Suid-Afrikaners moet verantwoordelikheid neem “om ŉ hervoorstelling van die toekoms te doen”. “Indien ons wil hê dat die toekoms aan alle Suid-Afrikaners wat die Grondwet respekteer moet behoort, moet almal van ons met ŉ gesamentlike doelwit werk. Dit is vir hierdie rede dat die stigting ten sterkste gekant is teen die aanslag op die Grondwet en die verswakking van ons demokratiese instansies. Ons ondersteun die dringende vestiging van ŉ kommissie van ondersoek om staatskaping in al sy vorme te ontbloot. Ons doen ŉ beroep op Suid-Afrikaners om paraat te wees teen die kaping van demokrasie self.” Sello Hatang, die stigting se uitvoerende hoof, het gesê die organisasie sal voortgaan om bewusmaking te skep oor hierdie kwessies wat alle Suid-Afrikaners raak. “Ons sal ons aksies hiermee verskerp en ons doen ŉ beroep op landsburgers om hulle uit te spreek teen die huidige stand van sake.” Ander trustees van die stigting wat ook by die mediakonferensie teenwoordig was, was Tokyo Sexwale, Mamphela Ramphele, Nikiwe Bhikitsha en Irene Menell.